text: To asylansøgere angrebet med kniv 
  24 februar 2019 kl. 19.20
  Politiet ved endnu ikke, hvad der gik forud for knivstik. En 20-årig mand fra Tchad er anholdt.
  To asylansøgere fra Georgien er søndag eftermiddagen blevet stukket ned på asylcentret i Hviding ved Ribe. En mand er anholdt i sagen, oplyser politiet.
  Det var en beboer på asylcentret, der klokken 17.40 alarmerede politiet. På stedet fandt betjente de to sårede mænd. Der er tale om to asylansøgere fra Georgien. De er henholdsvis 22 og 39 år. 
  Den hårdest kvæstede er overført til Odense Universitetshospital, mens den anden med lettere kvæstelser er indlagt på Sydvestjysk Sygehus i Esbjerg.
  Politiet har anholdt den formodede gerningsmand, en 20-årig mand fra Tchad i Afrika. Han vil nu blive afhørt.
  Syd- og Sønderjyllands Politi er også i gang med efterforskningen på asylcentret. Der kan indtil videre ikke siges noget om motivet til knivstikkeriet eller hændelsesforløbet.
  - Vi har ikke yderligere informationer i sagen i øjeblikket, lyder det fra vagtchefen hos Syd- og Sønderjyllands Politi søndag aften omkring klokken 20.
  